 Ingozi yezimoto idlule nomakhelwane 7 - Isolezwe IOL.co.zaIngozi yezimoto idlule nomakhelwane 7January 21 2013 at 10:51am Comment on this storyAmalungu omndeni kaThemba Mkhize osesithombeni esiphethwe oshone engozini kade ephelezela abangani emuva kokudlala iziginci. Izithombe: NONTUTHUKO NGUBANENONTUTHUKO NGUBANE LISHONE elangoMgqibelo kumuncu kubantu baseSweetwaters, eMgungundlovu, emuva kokushona kwabantu abayisikhombisa engozini yokushayisana kwezimoto obekukhona kubo abebebuya kobuka umdlalo weBafana Bafana neCape Verde. Isibhicongo sengozi senzeke ngakwaMpumuza, emgwaqweni waseCaluza lapho kushayisane khona i-VW Golf neVW Fox. Kushone umnikazi wendawo yokucima ukoma iPhumies Tavern, eSweetwaters, uMnuz Malulu Mpulo 45, Mnuz Themba Mkhize 47, abebengabadlali beziginci; Mnuz Daluxolo Shange, Mnuz Skhumbuzo Zondi, Mnuz Sboniso Ndlovu 24, okuthiwa bebebuya kobuka umdlalo weBafana; uMnuz Sphamandla Sokhela noMnuz Mthobisi Sibisi. Umshayeli wenye yezimoto, uMnuz Thabani Lushaba, ulaliswe esibhedlela nabanye ababili okuthiwa ngoSmanga noZazi abebehamba nge-V W Fox. Sebebonke abantu abashone ezingozini zomgwaqo KwaZulu-Natal ngempelasonto bangu 18. UGOGO womshayeli wegalofu uNkk Grace Lushaba usadidekile ngengozi eyehlele umzukulu wakhe bephuma kobuka umdlalo weBafana Bafana nabanganiImindeni elahlekelwe yizihlobo zayo engozini yaseMgungundlovu ithe ifuna incazelo egcwele ngokwenzekile. IVW Golf ibihamba abantu abane kwashona kuyo abathathu kwasinda umshayeli. Ngokuthola kweSolezwe labo abebehamba ngeGolf bebesendleleni bebuyela emakhaya eSweetwaters emuva kokubukela umdlalo weBafana endaweni ethile, kanti iVW Fox yona ibiphuma eSweetwaters ilayishe amalungu ebhendi abeziqeqesha. Isolezwe livakashele imindeni ebisashaqekile ngale ngozi izolo lathola ukuthi iningi labashonile lingomakhelwane eSweetwaters. Ugogo kamshayeli wegalofu osindile, uNkk Grace Lushaba, uthe akazi uzoyibhekelwa wubani imindeni yabashonile behamba nomzukulu wakhe kuyobukwa ibhola. Angazi ngizoyithini le ndaba. Okubuhlungu wukuthi abangani bakhe bonke laba akade ehamba nabo beyobuka ibhola. bekuyinto abayithandayo. Ngimficile esesibhedlela uyakhuluma kodwa akucaci kahle ukuthi le ngozi yenzeke kanjani ngempela, kusho uNkk Lushaba. Malulu MpuloUmndeni kaMpulo uthe umfowabo ubengaphuzi nhlobo yize ebene-tavern. into abeyikhonzile wukudlala umculo weJazz njengoba kade beqeda ukudlala nabangani bakhe esebahambisa emakhaya. Udadewabo kaMpulo, uNksz Sthembile Mpulo, uthe ufuna ukuthola iqiniso ngale ngozi. UNgqongqoshe wezokuThutha esifundazweni, uMnuz Willies Mchunu uthe ushaqekile ngesibalo esiphezulu sabantu abashone emgwaqweni isikhathi samaholidi sesidlulile. Akukholakali futhi akwamukelekile ukuthi abantu abangu-18 bashone ezingozini zomgwaqo ngezinsuku ezimbili kuphela. Emuva kokulahlekelwa ngabantu abangaphezu kuka-200 ngamaholidi ngikuthola kunzima ukuthi isifundazwe sisalahlekelwa ngabanye abantu emgwaqweni. Nginxusa bonke abasebenzisa umgwaqo ukuthi beqikelele bahloniphe nemithetho yasemigwaqweni. Siyazwelana kakhulu nemindeni elahlekelwe,kusho uMnchunu. UNgqongqoshe uphinde wagcizelela uukukhathazeka ngabantu abaqhubeka nokushayela bephuzile. Comment GuidelinesIOL Isolezwe Ingozi yezimoto idlule nomakhelwane 7 We like to make your life easier 